钦定古今图书集成/明伦汇编/宫闱典/第116卷 > 杨景宗
## 钦定古今图书集成/明伦汇编/宫闱典/第116卷 > 杨景宗

按《宋史外戚传》：“景宗字正臣，章惠皇太后从父弟。少
蒱博无赖，客京师，以罪黜隶致远务。章惠入宫为美
人，奏补茶酒班殿侍，累迁西头供奉官、阁门祗候。坐
事降左侍禁、郢州兵马都监。未久复官，累迁东染院
副使。章惠为太后，进崇仪使，领连州刺史、扬州兵马
钤辖。未几，授秦州刺史，徙滑州钤辖，迁舒州团练使”，
为兵马总管。章惠崩，迁成州防御使。坐入临皇仪殿
被酒讙噪，出为兖州总管，改天雄军副都总管。时吕
夷简守魏，常以官属礼饬戒之，而景宗肆志不悛，遂
以不法奏，贬齐州都监，徙卫州，又徙郓州钤辖。召还，
同勾当景灵宫、提举四园苑。章献、章懿二后升祔太
庙，帝念章惠，故特拜景宗徐州观察使，给留后奉。逾
年，领军头引见司，出知磁州，为建宁军节度观察留
后、知潞州，给节度使奉，领皇城司。坐卫士入禁中谋
为乱，贬徐州观察使、知济州。还，提举万寿观，复建宁
军留后，复领军头引见。又坐从卒王安挟刃入皇城，
谪左监门卫大将军，均州安置。起为汝州钤辖。祀明
堂覃恩，愿还所改官，求为郡，帝谓辅臣曰：“景宗性贪
虐，老而益甚，郡不可予也。”乃复以为建宁军留后，提
举四园苑，改提举在京诸司库务。卒，赠安武军节度
使兼太尉，谥庄定。景宗起徒中，以外戚故至显官，然
暴戾，所至为人患。复使酒任气。在滑州，尝殴通判王
述仆地，帝深戒毋饮酒，景宗虽书其戒，坐右，顷之辄
复醉，其奉赐亦随费无馀。始，宰相丁谓方盛，筑第敦
教坊，景宗为役卒负土第中。后谓败，仁宗以其第赐
景宗，居三十年乃终。